#

У складу са одредбама Закона о удружењима (Службени гласник РС, бр. 51/09), Скупштина Удружења учесника омладинских радних акција, на седници одржаној 27. фебруара 2026. године у Београду, усвојила је следећи:
СТАТУТ
УДРУЖЕЊА УЧЕСНИКА ОМЛАДИНСКИХ РАДНИХ АКЦИЈА БЕОГРАДА
I. ОПШТЕ ОДРЕДБЕ
Члан 1.
Овим Статутом Удружења учесника омладинских радних акција Београда (у даљем тексту: Удружење) уређују се следећа питања:
• назив и седиште и обележја Удружења;
• јавне ознаке и законом прописана идентификација;
• територија на којој Удружење реализује своју делатност;
• карактер, циљеви и задаци Удружења и начин њиховог остваривања;
• облик удруживања и унутрашња организација Удружења;
• начин, услови за учлањење, престанак чланства и права, обавезе и одговорности чланова;
• органи Удружења, начин њиховог избора, трајања мандата, права, обавезе и одговорности;
• заступање и представљање Удружења;
• стицање, коришћење и располагање средствима и имовина Удружења;
• начин обавештавања јавности о раду;
• начин одлучивања о удруживању у друге организације;
• начин одлучивања о стаусним променама и престанку рада Удружења;
• начин располагања имовином у случају престанка рада Удружења;
• начин доношења одлука о измени и допуни Статута.
Члан 2.
Назив Удружења је: „Удружење учесника омладинских радних акција Београда“.
Удружење је основано као добровољно, невладино, ванстраначко, неполитичко и непрофитно удружење грађана.
Седиште Удржења је у Београду, улица Ада Циганлија број 10, Општина Чукарица.
Удружење своју делатност обавља на територији Београда.
Члан 3.
Удружење има својство правног лица, са свим правима, обавезама и одговорностима утврђеним оснивачким актом, овим Статутом, законом и осталим прописима.
Скраћени назив Удружења је: Удружење ОРА Београда.
У правном промету са трећим лицима Удружење ступа у своје име и за свој рачун.
За преузете обавезе Удружење одговара целокупном имовином којом располаже.
Члан 4.
Удружење представља и заступа председник Управног одбора, односно заменик председника Управног одбора када је то овим Статуом предвиђено.
Члан 5.
Удружење има печат и амблем.
Печат је пречника 50 мм и садржи пун назив и седиште Удружења са амблемом у средини.
Печат садржи текст исписан ћирилицом.
Амблем Удружења симболизује основне циљеве и назив Удружења, а графичко решење усваја одлуком Управни одбора Удружења.
Удружење има свој матични број, порески идентификациони број и текући рачун код пословне банке.
II. ЦИЉЕВИ И ЗАДАЦИ УДРУЖЕЊА
Члан 6.
Циљеви и задаци Удружења су:
• прикупљање документације о организовању омладинских радних акција;
• чување, одржавање и неговање традиције добровољног рада, обележја и објеката који су изграђени добровољним радом на Ади Циганлији и другим деловима Београда, Србије и раније југословенске државе;
• ангажовање на информисању грађана, посебно младих, о вредностима добровољног рада и задацима и циљевима Удружења и о активностима на Ади Циганлији и другим деловима града Београда, Србије и раније југословенске државе;
• подстицање, посебно код младих, еколошке свести, као и окупљања и ангажовања на радовима на заштити животне средине, озелењавање, одржавање чистоће, као и учешће у изградњи одговарајућих објеката на Ади Цинанлији и другим објектима у Београду;
• учешће у организовању и припремању културно забавних и спортских манифестација, којима се пропагира добровољни рад и циљеви Удружења;
• сарадња са органима и организацијама Града, ЈП Ада Циганлија, ЈКП Градско зеленило и другим организацијама и институцијама чија је активност блиска циљевима и задацима Удружења или доприноси остваривању циљева Удружења, а посебно са волонтерским организацијама и организацијама које окупљају младе на друштвено корисним циљевима;
• додела награда и признања Удружења појединцима и организацијама и институцијама који доприносе остварењу циљева Удружења;
• давање иницијатива и учешће у активностима на стварању сврсисходног правног оквира за добровољни рад, а посебно омладине.
Члан 7.
Удружење остварује своје циљеве, задатке и програме у сталној и организованој сарадњи са органима локалне самоуправе, са државним органима, невладиним организацијама у земљи и иностранству, са институцијама, удружењима и организацијама, а посебно онима које се баве младима.
Удружење се посебно ангажује у активностима, на програмима и пројектима који се односе на омладину и њено укључивање у добровољни рад и волонтирање.
Члан 8.
Удружење користи простор на адреси седишта за обављање текућих административних послова, а за скупове користи адекватан простор на Ади Циганлији, у Дому омладине Београда и другим деловима Београда.
III.ЧЛАНСТВО, ЧЛАНАРИНА И УНУТРАШЊА ОРГАНИЗАЦИЈА
Члан 9.
Чланство у Удружењу је добровољно.
Удружење може имати појединачно и колективно чланство и почасне чланове.
Члан може да постане сваки грађанин Републике Србије који је напунио 14 година, који је сагласан са циљевима Удружења и спреман да сопственим трудом допринесе остварењу тих циљева кроз делатност у оквиру Удружења, у складу са Статутом и законом.
Удружења, активи, клубови, секције, огранци и други облици окупљања и рада учесника омладинских радних акција и волонтера у Београду (у даљем тексту: огранци) могу да се учлане у Удружење ако прихватају циљеве и програме Удружења. За приступање Удружењу није потребно да је колективни члан правно лице.
Својство члана се стиче потписивањем приступнице. За колективне чланове приступницу потписује лице које одреди орган колективног члана.
Пријем у чланство верификује Управни одбор на једној од својих седница.
Удружење води евиденцију чланова.
Члан 10.
Члан Удружења може да иступи из чланства својом вољом, писаном изјавом која производи дејство почев од дана подношења.
Одлуку о искључењу из чланства доноси Управни одбор већином гласова од укупног броја чланова, након чега се у евиденцији о чланству ставља одговарајућа напомена. Одлука којом се утврђује престанак чланства или одбија пријем у чланство мора садржати поуку о овом правном леку
Против одлуке Управног одбора којом се утврђује престанак чланства или одбија пријем у чланство, могућа је жалба у року од 15 дана. О жалби Надзорни одбор одучује на првој седници по пријему.
Жалба не задржава извршење одлуке, али је Управни одбор дужан да по одлуци Надзорног одбора преиспита своју одлуку о искључењу на првој наредној седници, под претњом стављања одлуке о искључењу ван снаге.
Члан 11.
Члан Удружења има следаћа права и обавезе:
• да равноправно са другим члановима учествује у остваривању статутарних циљева и задатака и реализацији програма и планова рада Удружења;
• да даје свој активни допринос остваривању статутарних циљева и задатака, учествујући у извршавању задатака које им се повере;
• да даје предлоге и примедбе на рад Удружења и органа Удружења;
• да учествује у одлучивању посредно преко органа Удружења;
• да бира и да буде биран у органе Удружења;
• да буде благовремено и потпуно обавештен о раду, активностима и материјално-финансијском пословању Удружења;
• да плаћа утврђену чланарину;
• да врши друга права и обавезе те да обавља и послове поверене од стране органа Удружења.
Члан 12.
Удружење иницира организовање огранк на територији општина у Београду.
Удружење своје активности организује и усклађује са огранцима без обзира да ли су формално чланови (као колективни чланови) Удружења или не. Удружење може иступати према трећим лицима у име и за рачун огранка који није правно лице када је то потребно ради реализације одређених активности огранка (учешће на пројектима и сл.).
Удружење може приступити другим организацијама у земљи и иностранству, сходно својим статутарним интересима, водећи рачуна о законским ограничењима када су у питању међународне организације.
Одлуку о учлањењу, односно удруживању са другим организацијама доноси Управни одбор.
IV. ОРГАНИ УДРУЖЕЊА
Члан 13.
Органи Удружења су: Скупштина, Управни одбор, Савет и Надзорни одбор.
Скупштина и Управни одбор могу формирати сталне и привремене органе Удружења и прописивати њихове надлежности, у складу са Статутом предвиђеним циљевима и методама рада Удружења.
Приликом формирања нових органа Удружења, Скупштина, односно Управни одбор су дужни да пропишу надлежности, начин избора и разрешења чланова, те начин одлучивања у оквиру органа.
Члан 14.
Функционери Удружења су: председник, заменик председника, два потпредседника и секретар Удружења, те председник Надзорног одбора Удружења и председник и потпредседник Савета.
Функционер Удружења има право на накнаду путних и других трошкова уколико су за ту сврху обезбеђена средства у финансијском плану Удружења.
Члан 15.
Скупштина је највиши орган Удружења.
Свака седница скупштине сазива се према одлуци Управног одбора о саставу скупштине.
При доношењу одлуке о саставу Скупштине за конкретну или више седница Скупштине, Управни одбор посебно води рачуна о територијалној заступљености чланова Удружења , те у начелу чланове скупштине одређује по огранцима.
Сваки облик рада акцијаша у београдској општи бира чланове за Скупштину према својим општим актима, а у складу са бројем одређеним одлуком Управног одбора о саставу скупштине. О избору чланова скупштине сваки огранак обавештава Управни одбор најмање на 15 дана пре одржавања скупштине.
Чланови Управног одбора су чланови скупштине по положају, а Савет бира 5 својих чланова у састав скупштине.
Управни одбор може именовати за чланове скупштине и директно чланове Удружења који су се истакли у раду.
Облици рада акцијаша по општинама и Савет могу одредити чланове за конкретну седницу Скупштине, као и за седнице у одређеном периоду.
Скупштина, пре преласка на дневни ред седнице, доноси коначну одлуку о саставу у коме ће радити и одлучивати, на основу одлуке Управног одбора по којој је седница Скупштине сазвана.
Члан 16.
Надлежности Скупштине су следеће:
• доноси оснивачки акт и усваја Статут Удружења и измене и допуне,
• бира председника, заменика председника, потпредседнике, секретара и чланове Управног одбора Удружења, као и председника и чланове Надзорног одбора,
• бира Савет Удружења,
• усваја програм рада Удружења,
• усваја финансијски план, завршни рачун и извештаје о годишњем раду,
• одлучује о удруживању у друга удружења и савезе,
• одлучује о статусним променама, променама статуса и престанку рада,
• доноси пословник о раду,
• одлучује о другим питањима у складу са Статутом.
Председник, заменик председника, потпредседници и секретар Удружења су истовремено и председник, заменик председника, потпредседници и секретар Управног одбора и чланови су Управног одбора по положају.
Члан 17.
Редовна скупштина се одржава једном годишње.
Ванредна скупштина се одржава на предлог Управног одбора, Надзорног одбора, Савета или најмање 15 чланова Удружења.
Скупштину сазива Управни одбор.
О сазивању Скупштине, чланови Скупштине се обавештавају десет дана раније, уз достављање дневног реда и материјала за одлучивање, изузев ако се због хитности, на основу одлуке Управног одбора, мора заказати у краћем року.
Скупштина пуноважно ради, ако присуствује већина од укупног броја чланова одређених према члану 15.
У број присутних се рачунају и чланови који су се електронским путем или телефоном (порука) изјаснили о предложеним одлукама, у складу са пословником.
Сваки члан Скупштине има један глас.
Одлуке се на седници скупштине доносе већином гласова присутних чланова, изузев одлука о усвајању Статута и измене и допуне Статута, те о престанку Удружења, које се доносе већином укупног броја чланова Скупштине.
Скупштином председава председник односно заменик председника Удружења или друго лице које изабере Скупштина.
Члан 18.
Управни одбор је извршни орган Удружења који представља Удружење и стара се о спровођењу програма и плана активности Удружења у оквиру Статута.
Управни одбор има 27 чланова које бира и опозива Скупштина.
Председник, заменик председника, потпредседници и секретар Удружења су по положају истовремено и председник, заменик председника, потпредседници и секретар Управног одбора и чланови су Управног одбора по положају.
Управни одбор се бира на четири године и иста лица могу бити поново бирана. Ако се у току мандата број чланова Управног одбора смањи, Управни одбор може да својом одлуком попуни чланство до 1/3 чланова. Попуну верификује Скупштина на првој наредној седници.
Управни одбор пуноважно заседа ако му присуствује најмање 14 чланова. Управни одбор доноси одлуке већином гласова присутних чланова. Као присутни се воде и чланови који су дали сагласност на предложене одлуке електронским путем или телефоном (порука). У случају поделе гласова, усвојен је предлог за који је гласао председник.
Члан 19.
Управни одбор обавља следеће послове:
• спроводи одлуке Скупштине;
• доноси план рада и спроводи планиране активности;
• организује сарадњу са сродним организацијама на домаћем и међународном плану;
• доноси одлуке и акте ради остварења програмских циљева у периоду између две седнице скупштине;
• образује омладинске радне бригаде и припрема чланове за учешће у добровољном омладинском раду;
• иницира оснивање огранака београдским општинама и помаже у оснивању и раду, те их повезује у заједничке активности Удружења;
• доноси одлуку о висини чланарине и организује прикупљање чланарине;
• располаже средствима Удружења;
• одлучује о припреми и усваја пројекте, као и финансијски план тих пројеката;
• именује руководиоце пројеката;
• одобрава веће набавке;
• припрема и предлаже годишњи рачун Скупштини;
• припрема извештај о раду и подноси га Скупштини;
• заузима ставове о добровољном и волонтерском раду и о другим важним питањима од интереса за Удружење, по својој иницијативи или на захтев органа локалне сампоуправе, државних органа, институција и организација;
• доноси правилник о наградама и признањима;
• доноси пословник о раду;
• одлучује о свим другим питањима за које није надлежна Скупштина Удружења, Надзорни одбор или Савет Удружења.
Члан 20.
Управни одбор формира следеће комисије:
• Комисију за организациона и кадровска питања и чланство;
• Комисију за планирање и организацију добровољних радова;
• Комисију за културу, забаву и спорт;
• Комисију за односе са јавношћу, информисање и документацију;
• Комисију за екологију;
• Комисију за добровољни рад;
• Комисија за сарадњу са ЈКП Ада Циганлија, јавним предузећима и органима Града;
• Комисија за истраживање и издаваштво.
Управни одбор може формирати и друге комисије и радне групе.
Одлуком о формирању утврђује се надлежност и задатак комисије односно органа и радне групе.
Члан 21.
Управни одбор се састаје по потреби, а по правилу једном у три месеца.
Управни одбор сазива председник, односно заменик председника Управног одбора.
Одлуке Управног одбора се доносе гласовима већине присутних чланова.
Гласање на седницама Управног одбора је по правилу јавно.
Управни одбор може одлучити да се гласа тајно, у ком случају се формира комисија од три члана која спроводи тајно гласање.
Седници Управног одбора могу присуствовати и друга лица на позив председника или уз његово одобрење, без права гласа.
О раду седнице се води записник. Записник садржи имена присутних и одсутних који су одсуство пријавили, имена лица која су гласала телефоном (порука) или електронским путем, дневни ред, имена учесника у дискусији и закључке који су донети.
О записнику се стара секретар Удружења.
Члан 22.
Савет Удружења чине истакнути и заслужни чланови Удружења који својим искуством и знањем, као и по основу резултата рада могу допринети успешном раду Удружења.
Савет разматра сва важна питања из рада органа Удружења, даје своје мишљење о предлозима и задацима када Управни одбор то тражи и по потреби се укључује у реализацију тих задатака.
Управни одбор се обавезно консултује са Саветом о предлозима за председника, потпредседнике и секретара Удружења.
Савет се стара о промоцији организовања радних акција, обележавању значајних јубилеја и чувању традиције омладинских радних акција, те о издавању публикација Удружења.
Савет може да предложи појединце и правна лица за награде и признања и да предлаже појединце у органе и организације ван Удружења.
Савет разматра предлоге закона и других аката органа локалне самоуправе, државних и других органа који се односе на добровољни и волонтерски рад.
Савет доноси пословник о раду којим ближе регулише организацију и начин рада.
Члан 23.
Надзорни одбор Удружења чине председник и два члана.
Чланови Надзорног одбора не могу истовремено бити чланови Управног одбора.
Скупштина бира Надзорни одбор са мандатом од четири године.
Надзорни одбор врши надзор над законитошћу рада Удружења односно његових органа.
Надзорни одбор обавља и друге послове у складу са овим Статутом и послове које му повери Скупштина.
Члан 24.
Ради ефикасног рада у предлагању мера за спровођење закључака Скупштине и реализације програма, као и обављања текућих, административно правних и општих послова, формира се Секретаријат Управног одбора.
Секретаријат чине: председник, заменик председника, два потпредседника и секретар Удружења, а у рад Секретаријата се, по потреби, укључују и председници комисија када су на дневном реду питање из области рада комисија, председници других органа Удружења, као и други чланови Управног одбора.
Секретаријатом руководи председник Удружења.
За обављање стручно административних послова, Удружење може да образује стручну службу којом руководи секретар Удружења.
Удружење може да за административне послове радно ангажује једно или више лица у складу са законом.
Са радно ангажованим лицем се закључује уговор о раду којим се регулишу сва права и обавезе из радног односа.
Члан 25.
Секретар Удружења нарочито:
• води рачуна да рад Удружења буде у складу са законом и овим Статутом;
• врши координацију употребе материјалних и људских ресурса у реализацији пројеката;
• организује обављање стручних послова и руководи радом службе ако је формирана;
• стара се о набавкама,
• води евиденцију о чланству и документацију Удружења;
• обавља и друге послове по одлуци Управног и Надзорног одбора.
Члан 26.
Удружење има сталну радну бригаду.
Име бригаде је „20. октобар“.
Бригада сарађује са бригадама формираним у обицима рада акцијаша у београдским општинама као и са бригадама формираним у Србији, као и у бившим југословенским републикама.
Управни одбор својим одукама уређује стални састав бригаде, команданта, изглед заставе и обележја бригаде и стара се о набавци опреме за чланове и за рад бригаде.
Управни одбор посебним одукама одређује радне задатке сталне бригаде и одобрава учешће на радним акцијама у Београду, Србији и у бившим југословенским републикама.
V. ПРИЗНАЊА УДРУЖЕЊА
Члан 27.
Удружење додељује истакнутим члановима и акцијашима Повељу „Бранко Пешић“.
Удружење појединцима и институцијама које помажу рад Удружења додељује Захвалнице.
Удружење може додељивати и друга признања, као и награде Удружења.
Критеријуме за доделу признања и награда Удружења и детаље организовања избора лица којима се признања додељују утврђују се Правилником о признањима који доноси Упавни одбор.
Одлуку о додели признања и награда доноси Управни одбор.
Управни одбор предлаже истакнуте чланове Удружења за признања других организација, удружења и институција са којима Удружење сарађује.
VI. СРЕДСТВА УДРУЖЕЊА
Члан 28.
Рад Удружења се финансира из чланарине, добровољних прилога, донација, поклона, финансијских субвенција, учешђа на пројектима које финансирају органи локалне самоуправе или државни органи и друге институције, те од обављања других делатности у складу са законом.
Средства Удружења се могу користити само на основу финансијских планова Удружења које доноси Скупштина, односно Управни одбор на основу овлашћења Скупштине. Средства обезбеђена за одређене пројекте од трећих лица могу се користити само за сврху за коју су намењена. Управни одбора одређује начин обезбеђења средстава за пројекте, начин реализације пројекта и чланове одговорне за реализацију, те разматра извршење пројекта у току реализације и по окончању.
Скупштина усваја годишњи извештај са финансијским извештајем (завршни рачун).
Имовину Удружења чине материјална средства, новчана средства, права интелектуале својине и друга средства прибављенау складу са законом.
Новчана средства се налазе на рачуну Удружења код пословне банке.
Контролу коришћења и располагња новчаним средствима Удружења врши Надзорни одбор.
Налог за коришћење материјалних и новчаних средстава дају председник, заменик председника, као и друга лица која овласти Управни одбор.
VI. ЈАВНОСТ РАДА
Члан 29.
Седнице Скупштине и Управног одбора су јавне.
Управни одбор је дужан да редовно, на одговарајући начин (преко билтена, web site-a и др.), обавештава чланство о раду и активностима Удружења, а путем средстава јавног информисања, електронских и штампаних медија и ширу јавност о активностима и догађајима из рада Удружења.
VII. ПРЕСТАНАК РАДА УДРУЖЕЊА
Члан 30.
Удружење престаје са радом:
• услед смањења броја чланова испод законског минимума;
• престанком постојања циљева ради којег је основано;
• ако надлежни орган забрани рад;
• ако Скупштина Удружења донесе одлуку о престанку рада;
• ако се не остварују активности Удружења дуже од две године;
• ако услед статусне промене или промене статуса, Удружење престаје са радом;
• ако је над Удружењем отворен поступак стечаја.
Имовина Удружења, ако је има по престанку Удружења, додељује се првенствено другом удружењу учесника омладинских радних акција у Београду.
Одлуку о престанку рада спроводи председник Удружења на основу смерница Управног одбора.
Средства добијена донацијом за одређени пројекат који није реализован враћа се донатору.
VIII. ПРЕЛАЗНЕ И ЗАВРШНА ОДРЕДБА
Члан 31.
Предлог за измену и допуну Статута Скупштини могу дати Управни и Надзорни одбор, Савет и 15 чланова Удружења.
Предлог измена и допуна Статута утврђује Управни одбор.
Члан 32.
Овај Статут ступа на снагу даном усвајања на седници Скупштине Удружења.
Члан 33.
Даном ступања на снагу овог Статута престаје да важи Статут донет на оснивачкој скупштини Удружења.
Председавајући Скупштине
Др Мирослав Пауновић

‌

No Code Website Builder